KIRJALLINEN KYSYMYS E-1985/98

esittäjä(t): Nikitas Kaklamanis (UPE) komissiolle

(30. kesäkuuta 1998)

Aihe: Objektiivisuuden puute Euronewsin tiedonvälityksessä

"Euronews" on Euroopan kansalaisten ylläpitämä televisiokanava. Valitettavasti se kuitenkin usein käyttää termejä ja ilmaisuja, jotka loukkaavat Euroopan kansalaisten tunteita ja myös sen katsojaluvut ovat jääneet melko keskinkertaiselle tasolle. Mitä tulee erityisesti termien käyttöön, usein esitetään Balkanin karttoja, joissa FYROM:n alueeseen viitataan termillä "Makedonia", ja toisinaan taas kyproksenturkkilaisten johtajaa Rauf Denktashia nimitetään "Pohjois-Kyproksen turkkilaisen tasavallan presidentiksi". Lisäksi viittauksissa Kreikkaan esiintyy usein outoja piikkejä, jotka kohdistuvat sen ulkopolitiikkaan, vaikka myös Kreikan kansalaiset osallistuvat merkittävillä summilla tämän kanavan toiminnan rahoittamiseen. Haluaisin saada tietää Euroopan komissiolta:

1. Mihin toimenpiteisiin se aikoo ryhtyä, jotta turvattaisiin täysipainoinen ja luotettava tiedottaminen Euroopan ja muun maailman tapahtumista?

2. Onko sitä askarruttanut tämän kanavan tarjoama epätasapuolinen euroa ja talous- ja rahaliittoa koskeva tiedottaminen, sillä näiden etuja esitetään toistuvasti, mutta heikkouksiin viitataan vain puutteellisesti?

3. Tehdäänkö laittomien televisiokanavien kanssa yhteistyötä, esimerkiksi "Bayrak"-kanavan kanssa, joka toimii Turkin armeijan miehittämällä Pohjois-Kyproksen alueella?

4. Mitä aloitteita komissio aikoo tehdä kasvattaakseen "Euronews"-kanavan katsojalukuja?

5. Onko komissio harkinnut mahdollisuutta aloittaa ohjelmien lähetyksen myös niin kutsutuilla EU:n "vähemmistökielillä", esimerkiksi kreikan, tanskan, suomen tai portugalin kielellä, mikä olisi merkittävä kunnioituksen osoitus Euroopan kulttuuriselle monimuotoisuudelle?

Komission jäsenen Marcelino Orejankomission puolesta antama vastaus

(15. syyskuuta 1998)

1. Euronews on riippumaton tv-kanava ja sillä on siten täysin vapaat kädet uutistuotantonsa ja -lähetystensä sisällön osalta. Koska komissio kunnioittaa lehdistönvapauden periaatetta, se ei missään nimessä halua asettaa tätä seikkaa kyseenalaiseksi. Euronews ja Euroopan yhteisö ovat tehneet yhteistyösopimuksen suurelle yleisölle tarkoitettujen tiedotuskampanjojen yhteistuotannosta ja siihen kuuluvien ohjelmien lähettämisestä Euronews-kanavalla. Ohjelmissa käsitellään EU:n ajankohtaisia tapahtumia eri näkökulmista. Komissio voi vaatia arvoisan parlamentin jäsenen mainitsemia takuita vain niiden ohjelmien yhteydessä, joiden tuottamiseen se osallistuu. Käytännössä tämä tapahtuu lähinnä Euronewsin edustajien kanssa kerran kuussa pidettävissä seurantakokouksissa.

2. Komissio ei ole sitä mieltä, että Euronewsin euroa sekä talous- ja rahaliittoa koskeva tiedottaminen olisi puolueellista, vaan kanava antaa näitä aiheita käsitellessään tilaa kaikille näkökannoille. Lähetyksissä pohditaan sekä yhteisen rahan etuja että vielä mahdollisesti ratkaisematta olevia ongelmia.

3. Komissio ei ole tietoinen sellaisesta toiminnasta, joka voisi liittyä arvoisan parlamentin jäsenen kysymykseen yhteyksistä Kyproksen pohjoisosassa toimiviin tiedotusvälineisiin.

4. komission yhteistyö Euronewsin kanssa liittyy kanavan laajentumishankkeeseen, jonka tarkoituksena on nostaa sen katsojalukuja. Katsojalukujen viimeaikainen kehitys on ollut varsin lupaava.

5. Euronewsin kanssa tehtävän yhteistyön yhtenä tavoitteena on lisätä lähetyksissä käytettävien kielten lukumäärää. Myös Euronews itse pyrkii tähän päämäärään.